Man vas ná rooftog by Irene Village Mall | Maroela Media
Volgens die polisie het drie verdagtes omstreeks 13:20 die Telkom-winkel binnegegaan en hulle as klante voorgedoen. Die verdagtes het die bestuurder van die winkel met ŉ vuurwapen gedreig en op die kluis se sleutels aangedring. Hulle het met selfone en kontant gevlug.
Fietca van der Merwe, bemarkingsbestuurder van die sentrum, het gesê die bestuur het die paniekknoppie gedruk nadat die verdagtes gevlug het. “Veiligheidswagte het onmiddellik reageer en die polisie in kennis gestel. Die veiligheidswagte het die verdagtes agternagesit en ŉ skietery het in die parkeerarea uitgebreek voor die verdagtes in ŉ blou Audi A4 gevlug het.”
Volgens die polisie het een van die verdagtes in die Audi gevlug terwyl die ander twee in ŉ Quantum-bussie gevlug het. Die polisie het die verdagte in die Audi in Olifantsfonteinweg voorgekeer en hom in hegtenis geneem. Twee selfone is teruggevind. Die Audi is in Junie vanjaar in Secunda, Mpumalanga gekaap.
Van der Merwe het gesê geen klante was in die winkel tydens die rooftog nie en dat niemand tydens die voorval beseer is nie. Die polisie se ondersoek duur voort.